ഞങ്ങളെന്ത് തെറ്റാണ് ചെയ്തത്? ഹത്രാസ് ദളിത് പെണ്കുട്ടിയുടെ കുടുംബം ഒരു വര്ഷമായി യുപിയില് നേരിടുന്നത് Begin typing your search... X ഹത്രാസില് കഴിഞ്ഞ വര്ഷം കൂട്ടബലാത്സംഗത്തിനിരയായി കൊല്ലപ്പെട്ട ദളിത് പെണ്കുട്ടിയുടെ കുടുബം ഒരു വര്ഷത്തിനിപ്പുറം തങ്ങളുടെ ഗ്രാമത്തില് നിന്നും നേരിടുന്നത് കടുത്ത വിവേചനവും ഭീഷണിയും. സവര്ണ വിഭാഗത്തില് പെട്ട പ്രതികളുടെ സംഘം ഭീഷണിപ്പെടുത്തുന്ന സാഹചര്യത്തില് ദളിത് കുടുംബത്തിന്റെ വീടിനു ചുറ്റും സിസിടിവി ക്യാമറ സ്ഥാപിച്ചിട്ടുണ്ട്. 35 സിആര്പിഎപ് ഉദ്യോഗസ്ഥര് ഇപ്പോഴും വീടിന് കാവല് നില്ക്കുകയാണ്. ഗ്രാമത്തിലെ ഭൂരിഭാഗം പേരും പ്രതികളെ പിന്തുണയ്ക്കുന്നവരാണെന്നും തങ്ങളെ ഒറ്റപ്പെടുത്തുകയാണെന്നും ഇവര് പറയുന്നു. താക്കൂര് വിഭാഗത്തില് പെട്ട സന്ദീപ്, രവി, ലവ് കുശ്, രാമു എന്നീ നാല് പേരാണ് കേസിലെ പ്രതികള്. സവര്ണ വിഭാഗത്തില് പെട്ട ഇവര്ക്ക് ആള് സ്വാധീനവും ധനസ്വാധീനവും ഉണ്ട്. ഞങ്ങള്ക്കിവിടെ ശ്വാസം മുട്ടുന്നു. ആരും ഞങ്ങളോട് സംസാരിക്കുന്നില്ല. ഞങ്ങളെ ക്രിമിനലുകളെ പോലെയാണ് കാണുന്നത്. സിആര്പിഎഫ് പോവുമ്ബോള് ഗ്രാമവാസികള് തങ്ങളെ ആക്രമിക്കുമെന്ന് എനിക്കറിയാം. എനിക്ക് മൂന്ന് പെണ്കുട്ടികളാണ്. അവരുടെ സുരക്ഷയില് ആശങ്കയുണ്ട്, കൊല്ലപ്പെട്ട പെണ്കുട്ടിയുടെ മൂത്ത സഹോദരന് ഇന്ത്യന് എക്സ്പ്രസിനോട് പറഞ്ഞു. സഹോദരിയുടെ മരണത്തിനു ശേഷം ഇദ്ദേഹത്തിന് ജോലി നഷ്ടപ്പെട്ടു. എന്നാല് ഈ ഗ്രാമം വിടുകയെന്നത് അത്ര എളുപ്പമല്ലെന്നും 7080 വര്ഷമായി ഗ്രാമത്തിലാണ് താമസിക്കുന്നതെന്നും പെണ്കുട്ടിയുടെ പിതാവ് പറയുന്നു. ഈ സ്ഥലം പെട്ടന്നു വിട്ടു പോവാന് പറ്റില്ല. ജനങ്ങള് ഞങ്ങളെ അംഗീകരിക്കണം. ഞങ്ങളെന്ത് തെറ്റാണ് ചെയ്തത്. ഞങ്ങള്ക്ക് ക്ഷേത്രത്തിലോ മാര്ക്കറ്റിലോ പോവാന് പറ്റുന്നില്ല. മുഴുവന് സമയവും വീട്ടിലിരുന്ന് കോടതി വിധി പെട്ടന്ന് വരാന് വേണ്ടി പ്രാര്ത്ഥിക്കുകയാണ്, തങ്ങള്ക്ക് വേണ്ടി മാത്രമല്ല ഈ നിയമ പോരാട്ടമെന്നും ഗ്രാമത്തില് നിലനില്ക്കുന്ന സാമൂഹിക അനീതിക്കെതിരെയാണെന്നും കുടുംബം പറയുന്നു. പെണ്കുട്ടിയെ കൂട്ടബലാത്സംഗം ചെയ്ത് കൊന്ന കേസില് രണ്ട് കേസുകളാണ് നിലനില്ക്കുന്നത്. അലഹബാദ് ഹൈക്കോടതിയിലും ഹാത്രാസിലെ എസ് സി എസ്ടി കോടതിയുമാണ് ഇവ പരിഗണിക്കുന്നത്. പെണ്കുട്ടിയുടെ മൃതദേഹം പരിശോധനയ്ക്ക് മുമ്ബ് നിര്ബന്ധിച്ച് ദഹിപ്പിച്ച സംഭവത്തില് പ്രത്യേക അന്വേഷണ സംഘം അലഹബാദ് ഹൈക്കോടതിയില് ഇതുവരെ റിപ്പോര്ട്ട് നല്കിയിട്ടില്ല. ജയിലിലുള്ള പ്രതികളെ കാണാന് ഇവരുടെ ബന്ധുക്കള് കാറുകളില് ഗ്രാമവാസികളുടെ വലിയ അകമ്ബടിയോടെയാണ് എത്താറ്. എന്നാല് തങ്ങളോടൊപ്പം ഗ്രാമത്തില് നിന്നും ഒരാള് പോലുമില്ലെന്നും പെണ്കുട്ടിയുടെ ബന്ധുക്കള് പറയുന്നു. തങ്ങളെയും തങ്ങളുടെ അഭിഭാഷകനെയും ഗ്രാമവാസികള് തുടരെ ഭീഷണിപ്പെടുത്താറുണ്ടെന്നും താക്കൂര് വിഭാഗത്തിലെ പ്രതികളെ സംരക്ഷിക്കാന് അവര് എന്തും ചെയ്യുമെന്നും ഈ ദളിത് കുടുംബം പറയുന്നു. പെണ്കുട്ടിയുടെ മരണത്തിന് പിന്നാലെ നഷ്ടപരിഹാരമായി 25 ലക്ഷം രൂപ കുടുംബത്തിന് ലഭിച്ചിട്ടുണ്ട്. എന്നാല് യുപി സര്ക്കാര് വാഗ്ദാനം ചെയ്ത വീടും ജോലിയും ഇതുവരെ ലഭിച്ചിട്ടില്ല. 2020 സെപ്റ്റംബര് 14 നാണ് 19 കാരിയായ ദളിത് പെണ്കുട്ടി കൂട്ടബലാത്സംഗത്തിനിരയായത്. ഗുരുതരമായി പരിക്കേറ്റ് വയലില് കിടന്ന പെണ്കുട്ടിയെ വീട്ടുകാര് ആശുപത്രിയിലെത്തിച്ചെങ്കിലും 11 ദിവസത്തിനു ശേഷം പെണ്കുട്ടി മരിച്ചു. മരിച്ച അന്നു തന്നെ പെണ്കുട്ടിയുടെ മൃതദേഹം ഗ്രാമത്തിലെത്തിച്ച് രാവിലെ 3.30 ഓടെ യുപി പൊലീസും ഉദ്യോഗസ്ഥരും ദഹിപ്പിക്കുകയായിരുന്നു. പെണ്കുട്ടിയുടെ വീട്ടുകാരുടെ എതിര്പ്പ് മറികടന്നായിരുന്നു ഇത്. പെണ്കുട്ടിയുടെ ചിതാഭസ്മം ഇപ്പോഴും ബന്ധുക്കള് വീട്ടില് സൂക്ഷിച്ചിരിക്കുകയാണ്. നീതി ലഭിച്ച ശേഷം മാത്രമേ തങ്ങളുടെ മകളുടെ അന്തിമ ചടങ്ങുകള് നടത്തൂയെന്നാണ് ഇവര് പറയുന്നത്. TAGS: Popular X TAGS: